Oupa, die jong man en die dametjie… on Straatwerk
[postdate d]	[postdate M]	Oupa, die jong man en die dametjie…
Wat het hierdie drie mense in gemeen? Al drie het 'n plek gesoek om te behoort. En dit by Straatwerk gevind.
Oupa het vir jare na Straatwerk se Ophelp Projekte-depot gestap om daar, op sy stil manier, 'n verskil te maak. Hy kon nie deelneem aan die gewone skofte van harde en vermoeiende werk nie, maar hy was diensbaar deur die Jesus Saves-jassies te was en die depot se sitbankies skoon te hou.
Oupa, op die ouderdom van 90+, het aan die begin van die jaar afgetree, want hy is amper heeltemal blind. Oupa is steeds 'n inspirasie vir ons almal.
Ashley se lewe het begin skeefloop toe hy 17 jaar oud was. Hy het verkeerde vriende gekies, begin dagga rook en te veel gedrink. En uiteindelik het sy huislike omstandighede hom na die strate gedwing. Hy het verslaaf geraak aan 'n lewe van geen verantwoordelikheid, geen werk en rondslenter.
Een nag was Ashley (toe 25 jaar oud) doelloos aan die rondloop in Groenpunt, en die Straatwerk-kombi ('n bekende gesig in die middel van die nag) het verby hom gery. Die uitreikspan het vir Ashley gewaar en met hom en sy vriend gaan gesels.
Ashley en sy vriend was nie regtig geïnteresseerd nie, maar het tog langtand die Straatwerk kaartjie geneem. Twee weke later het Ashley se vriend steeds die kaartjie gehad en Ashley het besluit om te gaan kyk waaroor hierdie Ophelp Projekte gaan, want hy was moeg, desperaat en uitgeput van 'n doellose lewe.
Ophelp Projekte se stoorvrou het na hom uitgereik, sy naam opgegee vir 'n skof en gesê: "Dis finish en klaar; jy is nou deel van Ophelp".
Ashley is nou 'n voorman by die Mowbray-depot en 'n voorbeeld vir al die deelnemers daar. Hy getuig: "I'm very happy that Straatwerk found me, or did I find Straatwerk? Either way, the project gave me a second chance at life. No going back."
Jennifer Solomons het op 22 April vanjaar vir die eerste maal na Ophelp Projekte se depot gekom. Sy het op daardie stadium by Napierstraat-nagskuiling gebly en het vir baie van die inwoners daar van Ophelp Projekte vertel nadat sy gaan uitvind het waaroor dit gaan.
Sy het hulle aangemoedig om self "opgehelp" te word uit hulle lewensomstandighede. Jennifer het 'n bonus van R300 ontvang omdat sy soveel inisiatief aan die dag gelê het om mense wat in dieselfde posisie as sy was, aan te moedig om hulle omstandighede te verander.
Jennifer het nou die dag by die depot ingeloer met 'n groot glimlag; sy het kontrakwerk vir 'n jaar by die Brandweerstasie in Roelandstraat gekry! Sy getuig: "Jesus saves, Jesus has saved me. Had it not been for Ophelp Projekte, my life would still be a mess, but I have learnt valuable lessons at 'the school of life' and Jesus helped me through."